  Майя Бывальцева 2016-тӥ арын Сюмси ёросын элькун Гербер праздник ортчоз. Со дырозь черкогуртысь школа но лулчеберетъя юрт доры тубон сюресэз тупатъялозы. Вуоно арын гужем ёросын элькун гурт шудонъёс мынозы. Соин валче отын выль стадион но физкультурая но тазалыкез юнматонъя туала огъет пуктозы. 6-тӥ оштолэзе со сярысь вераськемын ёросэ улосвыллэн тӧроез Александр Соловьёв вуылыку, ивортэ «Удмуртия» агентстволэн корреспондентэз. «Сюмсиын школа но лулчеберетъя юрт гурезь йылын интыяськемын. Калыклы отчы вуыны туж ик капчи ӧвӧл. Куке но лэсьтэм тубон-васькон инты ярантэм луэмын. Со сяна, алигес пуктэм нылпи сад дорозь сюрес дэриен ялан шобырске. Туннэ югдурез тупатон амал ӵектӥзы. Ми сое умоен лыдъямы. Ӵектослы 20 миллион манет пала кулэ луоз. Но озьы-атазьы-а, туэ ми сое быдэстомы. Ваньзэ чебер лэсьтомы, калык милемыз умоен гинэ тодаз мед ваёз. Черкогуртэз ми ноку ум вунэтӥське. Вылаз ик туэ ёрос яратоно элькун праздникез — Герберез ортчытэ, отчы быдэс Удмуртиысь куноос вуозы», — вераз журналистъёслы Александр Соловьёв. 2017-тӥ арын Сюмсиын элькун гужем гурт шудонъёс ортчозы. Удмуртилэн тӧроез верамъя, со дырлы черкогуртын выль стадион пуктозы, али школалэн стадионэз интые, вӧзаз ик спортзал луоз. Гурт спортсменъёсты школае интыялозы. Отысь укноосты вошъялозы. Со сяна, выльдозы одӥг липет улэ интыяськем Лулчеберетъя юртлэсь но ёрос лыдӟиськоннилэсь юртсэс. «Коньдон трос кулэ луоз, сое шыръяса кутыны тыршомы, учкомы, кыӵе ӵектосъёсты дунтэматыны луоз на. Котьма ке, но, тыршомы, Сюмсиын Гербер но, элькун гужем шудонъёс но умой мед ортчозы шуыса», — пусйиз Александр Соловьёв. Нырысь-валысь кенешемъя, физкультурая но тазалыкез юнматонъя огъетлэн быдӟалаез 36×18 метр луоз. Сое школалэн вуж спортзалэз интые пуктозы. Лулчеберетъя юртын учкисьёслэсь залзэс, пырон азьзэ выльдозы, липетсэ тупатозы. Дышетсконнилэн кивалтӥсез Марина Капачинских верамъя, выль дышетскон арлы начальной школалэн юртаз 120 укноосты воштӥзы. Табере шор ёзо школалэн юртысьтыз 140-зэ воштыны кулэ. Со сяна, выжъёсты тупатоно на. Тегъёс: Спорт Сюмси Удмуртия АлександрСоловьёв школаос тупатъянужъёс  